[bookmark: _GoBack]Na temelju članka 1. i članka 58. Zakona o poslovima i djelatnostima prostornog uređenja i gradnje (NN 78/15, 118/18, 110/19); članka 9., članka 11., članka 12., članka 13. i članka 46. Statuta Hrvatskog saveza građevinskih inženjera (od 08.05.2015. godine), Skupština Hrvatskog saveza građevinskih inženjera (u daljem tekstu: HSGI-a) na 55. redovitoj sjednici održanoj 3. listopada 2021. godine u Vodicama, a na prijedlog Predsjedništva HSGI-a donosi sljedeći

PRAVILNIK O PROVOĐENJU STRUČNOG USAVRŠAVANJA U PODRUČJIMA
PROSTORNOGA UREĐENJA I GRADNJE

Članak 1.
Ovim Pravilnikom uređuju se pitanja donošenja Programa stručnog usavršavanja u područjima prostornoga uređenja i gradnje (u daljem tekstu: Program), rada Verifikacijskog povjerenstva, polaznika, predavača, načina ustrojavanja provedbenih tijela i druga pitanja bitna za provedbu stručnog usavršavanja u područjima prostornoga uređenja i gradnje.

Članak 2.
Načela provedbe stručnog usavršavanja

Načela provedbe stručnog usavršavanja u područjima prostornoga uređenja i gradnje su:
· dostupnost stručnog usavršavanja svima, što podrazumijeva uključivanje u program stručnog usavršavanja svih zainteresiranih, pod jednakim uvjetima, neovisno o stupnju stručne spreme, struci, položenom stručnom ispitu, članstvu u nekoj od komora ili strukovnoj organizaciji;
· stručna osnovanost stručnog usavršavanja uz istodobno prenošenje svjetskih i vlastitih stručnih iskustava i dostignuća;
· slobodan izbor, što podrazumijeva da svaki polaznik stručnog usavršavanja ima pravo izabrati sadržaj i oblik stručnog usavršavanja koji mu odgovara;
· kontinuirano vrednovanje pružatelja stručnog usavršavanja, što znači da će sve predavače vrednovati polaznici stručnog usavršavanja u svrhu utvrđivanja njihove uspješnosti i kvalitete.

U provedbi stručnog usavršavanja HSGI je otvoren za suradnju sa svim institucijama, komorama, tvrtkama, ustanovama i drugim pravnim i fizičkim osobama u Republici Hrvatskoj i u svijetu, a koje imaju za cilj unapređenje znanja, vještina i kompetencija u području prostornoga uređenja i gradnje.

Članak 3.
Program stručnog usavršavanja

Program mora sadržavati suvremene spoznaje, znanja, vještine i kompetencija iz znanosti, struke, te građevno-tehničke regulative čime se osigurava polaznicima prijenos istih za kvalitetan i učinkovit rad u područjima prostornoga uređenja i gradnje.
Program stručnog usavršavanja HSGI-a obuhvaća provođenje stručnog usavršavanja kroz stručne skupove (seminari, predavanja, okrugli stolovi, simpoziji, savjetovanja, radionice), sudjelovanje u radu stručnog ili stručno-znanstvenog skupa i stručna predavanja uz posjet gradilištu. Takvi će se oblici stručnog usavršavanja provoditi kroz:
1. stručne skupove koji se održavaju više puta tijekom godine;
2. stručne skupove s ciljem stručnog usavršavanja polaznika prema programima koja propisuju nadležna ministarstva svojim propisima;
3. godišnje stručne skupove koji se održavaju jednom godišnje;
4. stručne skupove koji se ponavljaju u određenim vremenskim razmacima;
5. stručna predavanja uz posjet gradilištu (terenska predavanja, izleti, ekskurzije i posjete gradilištima)
6. rad u organizacijskim, znanstvenim recenzentskim odborima stručnih ili stručno-znanstvenih skupova.

Stručni će skupovi (seminari, predavanja, okrugli stolovi, simpoziji, savjetovanja, radionice) posebno obuhvatiti sljedeće teme:
1. nove zakonske i podzakonske akte iz područja prostornoga uređenja i gradnje;
2. primjenu važećih zakonskih i podzakonskih akata iz područja prostornoga uređenja i gradnje;
3. nova graditeljska dostignuća u područjima materijala, tehnologija i informatičko-tehničkih alata;
4. FIDIC - osnove, primjena;
5. primjenu važećih zakonskih i podzakonskih akata iz područja javne nabave s naglaskom na poslove i djelatnost prostornoga uređenja i gradnje;
6. nove zakonske i podzakonske akte iz javne nabave s naglaskom na poslove i djelatnost prostornoga uređenja i gradnje;
7. pravno graditeljsko nasljeđe EU;
8. suvremeno vođenje projekata u graditeljstvu s gledišta upravljanja projektima, procesima i radnim timovima;
9. primjena suvremenih metoda projektiranja i izvođenja u području hidrotehnike, geotehnike, konstrukterstva, prometa i organizacije građenja;
10. vođenje građenja;
11. pripremne programe za polaganje stručnih ispita osoba koje obavljaju poslove graditeljstva i prostornoga uređenja, a sve prema ispitnom programu koji propisuje ministarstvo nadležno za graditeljstvo i prostorno uređenje;
12. programe izobrazbe (osposobljavanja i usavršavanja), provjere znanja i davanje uvjerenja osobama koje provode energetsko certificiranje, energetski pregled zgrade i redoviti pregled sustava grijanja i sustava hlađenja ili klimatizacije u zgradi, a sve prema programu koji propisuje ministarstvo nadležno za graditeljstvo i prostorno uređenje;
13. pripremne programe za polaganje stručnih ispita osoba koje obavljaju poslove prema posebnim propisima, a sve prema ispitnim programima koje propisuju ministarstva nadležna za obavljanje tih poslova;
14. razvoj kompetencija i vještina nužnih za poslove i djelatnost prostornoga uređenja i gradnje;
15. ostale aktualne teme važne za struku.

Za stručne skupove koji se ponavljaju u određenim vremenskim razmacima, a imaju svoje uredničke i znanstvene odbore koji provode recenziju predavanja i odobravaju njihovo predstavljanje, Verifikacijsko povjerenstvo HSGI-a ne provodi verifikaciju sadržaja predavanja i predavača. Verifikacijsko povjerenstvo na temelju programa stručnog skupa, rasporeda i trajanja predavanja određuje, za sve sudionike stručnog skupa, broj nastavnih sati za stručno usavršavanje, vodi evidenciju sudionika i izdaje potvrde/certifikate o sudjelovanju na stručnom skupu.
Stručna putovanja uz posjet gradilištima organiziraju temeljne, specijalističke i pridružene članice HSGI-a koje Verifikacijskom povjerenstvu trebaju dostaviti detaljan vremenski program puta s popisom gradilišta odnosno izgrađenih građevina koja će posjetiti, navesti stručnog voditelja putovanja te predavače na gradilištima odnosno izgrađenim građevinama.

Sadržaj stručnog usavršavanja HSGI definira u okviru:
· dvogodišnjeg programa stručnog usavršavanja
· godišnjeg programa stručnog usavršavanja.

Članak 4.
Dvogodišnji program stručnog usavršavanja

Dvogodišnji Program, na temelju prijedloga Verifikacijskog povjerenstva HSGI-a, donosi Predsjedništvo HSGI-a. Dvogodišnji Program sadrži:
· oblike provođenja usavršavanja,
· okvirne sadržaje oblika stručnog usavršavanja s brojem sati potrebnih za njihovu izvedbu,
· uvjete prijave,
· vrijednost pojedinih oblika stručnog usavršavanja, izražena brojem školskih sati edukacije (vrijednost jednog školskog sata definira se kao 45 minuta stručnog usavršavanja)
· sadržaj i oblik isprave (potvrde ili certifikata) o pohađanju Programa stručnog usavršavanja.

Članak 5.
Godišnji program stručnog usavršavanja

Godišnji program donosi Predsjedništvo HSGI-a na temelju dvogodišnjeg programa za svaku sljedeću godinu najkasnije do kraja tekuće godine. Godišnji program obvezno sadrži:
· teme stručnih skupova i putovanja,
· termine održavanja stručnih skupova i putovanja,
· okvirnu satnicu i raspored stručnih skupova i putovanja,
· voditelje stručnih skupova i putovanja,
· imena predavača,
· iznos kotizacije,
· ostale elemente potrebne za uredno provođenje stručnog skupa ili putovanja.

Godišnji program stručnog usavršavanja Verifikacijsko povjerenstvo izrađuje na osnovi prihvaćenih godišnjih programa temeljnih, specijalističkih i pridruženih članica HSGI-a te programa stručnih skupova i stručnih putovanja organizatora koji nisu članovi HSGI-a.

Članak 6.
Predavači

Predavači su priznati domaći i inozemni stručnjaci s fakulteta, instituta, tvrtki, te priznati stručni djelatnici resornih ministarstava, državne i područne uprave, kao i druge stručne fizičke i pravne osobe u RH i svijetu.
Verifikacijsko povjerenstvo će, na temelju rezultata ankete polaznika stručnog usavršavanja, svakog predavača vrednovati na godišnjoj razini.

Članak 7.
Polaznici

Polaznici stručnih skupova/putovanja su osobe s potrebom upotpunjavanja i usavršavanja znanja za poslove i djelatnosti prostornog uređenja i gradnje, te sve druge osobe zainteresirane za stjecanje suvremenih znanja iz znanosti i struke, te u području građevno-tehničke regulative.
Polaznici će vrednovati sve predavače putem anketnog lista organizatora stručnog skupa, a sve u svrhu utvrđivanja njihove uspješnosti i kvalitete pružanja stručne izobrazbe polaznicima stručnog usavršavanja.

Članak 8.

Raspored stručnih skupova/putovanja objavljuje se na internet stranici HSGI-a i u stručnom časopisu Građevinar, te u drugim elektronskim i tiskovnim publikacijama.
Polaznici stručnih skupova/putovanja na odabrani stručni skup/putovanje prijavljuju se putem prijavnog listića, organizatora stručnog skupa/putovanja.
Stručnom skupu mogu pristupiti kandidati koji su podnijeli urednu prijavu i uplatili troškove kotizacije.
Polaznici stručnog skupa dokazuju identitet prije početka održavanja stručnog skupa.
Troškovi kotizacije određuju se na način da se pokriju stvarni troškovi organizacije stručnog skupa, a uključuju honorare predavačima, putne troškove predavača, troškove pripreme, tiskanja i distribucije predavanja održanih na skupu i drugi troškovi.

Članak 9.
Voditelj stručnog usavršavanja

Voditelja stručnog usavršavanja bira Skupština HSGI-a i on je voditelj Verifikacijskog povjerenstva, a ujedno i osoba odgovorna za provedbu Programa stručnog usavršavanja, na mandatno razdoblje od pet (5) godina, te je, sukladno članku 41. Statuta HSGI-a, član Predsjedništva HSGI po položaju.
Za sljedeće mandatno razdoblje Skupština mora izabrati Voditelja stručnog usavršavanja, najkasnije u roku do 60 dana prije isteka mandata prethodnom Voditelju stručnog usavršavanja.

Članak 10.
Verifikacijsko povjerenstvo

Za provedbu Programa ustrojava se Verifikacijsko povjerenstvo pri HSGI-u.
Za sljedeće mandatno razdoblje Predsjedništvo HSGI-a, a na prijedlog Voditelja stručnog usavršavanja, mora imenovati članove novoga Verifikacijskog povjerenstva najkasnije u roku do 60 dana prije isteka mandata prethodnom Verifikacijskom povjerenstvu.
Odmah po imenovanju novo Verifikacijsko povjerenstvo započinje s pripremom Dvogodišnjeg programa za sljedeće mandatno razdoblje, te prijedlog Dvogodišnjeg programa dostavlja Predsjedništvu HSGI-a na usvajanje.
Verifikacijsko povjerenstvo sastoji se od priznatih stručnjaka u provedbi i organiziranju stručnih skupova.
Verifikacijsko povjerenstvo ima 4 člana, uključivo Voditelja stručnog usavršavanja, koje Predsjedništvo HSGI-a, na prijedlog Voditelja stručnog usavršavanja, imenuje na pet (5) godina.

Verifikacijsko povjerenstvo obavlja sljedeće zadaće:
· priprema i predlaže Dvogodišnji program stručnog usavršavanja;
· priprema i predlaže Godišnje programe stručnog usavršavanja;
· prati provedbu Programa stručnog usavršavanja;
· priprema izvješća o provođenju Programa stručnog usavršavanja za Predsjedništvo HSGI-a;
· vodi evidenciju i verificira stručne skupove izvan Godišnjih programa;
· vodi evidenciju i verificira stručne skupove organizatora skupova koji nisu članovi HSGI-a na njihovu zamolbu;
· definira elemente obrasca evaluacije predavača od strane polaznika;
· evaluira predavače na godišnjoj razini.
Verifikacijsko povjerenstvo donosi Poslovnik o radu kojim se pobliže uređuju pitanja vezana uz njegov rad.

Članak 11.
Mandatno razdoblje Voditelja stručnog usavršavanja i članova Verifikacijskog povjerenstva traje pet (5) godina i počinje 01. siječnja kalendarske godine koja slijedi nakon godine u kojoj ih imenuje Skupština, odnosno Predsjedništvo HSGI-a.

Voditelj stručnog usavršavanja i članovi Verifikacijskog povjerenstva mogu biti birani ponovo nakon isteka mandata.

Članak 12.
Stručni odbori

Stručni odbori su provedbena tijela koja se mogu osnivati u temeljnim, specijalističkim i pridruženim članicama HSGI-a radi neposredne provedbe i organizacije stručnih skupova.
Stručne odbore temeljnih specijalističkih i pridruženih članica HSGI-a imenuju njihova Predsjedništva na rok od pet (5) godina, a o tome pisanim putem obavještavaju Verifikacijsko povjerenstvo HSGI-a.
Stručni odbori izrađuju godišnje programe stručnih skupova i putovanja sa svim potrebnim podacima za njihovo potvrđivanje od strane Verifikacijskog povjerenstva HSGI-a: temu stručnog skupa, sadržaj i raspored predavanja, popis predavača s referencijama, termine održavanja pojedinih stručnih skupova, vremenski i stručni program putovanja s navedenim gradilištima odnosno građevinama koje će se posjetiti te stručnog voditelja i njegove referencije. Sve navedeno stručni odbori dostavljaju Verifikacijskom povjerenstvu HSGI-a koje odobrava, predlaže dopune sadržaja ili ne odobrava održavanje seminara.
Programi se za narednu godinu dostavljaju Verifikacijskom povjerenstvu HSGI-a najkasnije do 31. listopada tekuće godine.

Članak 13.

Stručna služba HSGI-a obavlja poslove vezane uz vođenje evidencije stručnog usavršavanja, unosi podatke o stručnom usavršavanju polaznika u Registar izdanih uvjerenja o položenom stručnom ispitu koji vodi Ministarstvo, izdaje isprave (potvrde i/ili certifikate) o pohađanju stručnih skupova i/ili stručnih putovanja u organizaciji HSGI-a, vodi registar dokumentacije predavača na stručnim skupovima i obavlja ostale administrativne poslove.

Članak 14.

Ovaj Pravilnik stupa na snagu danom donošenja, a objavljuje se u časopisu Građevinar te na internet stranici HSGI-a.
Stupanjem na snagu ovog Pravilnika prestaje važiti Pravilnik usvojen na 49. redovitoj Skupštini HSGI-a održanoj 13. svibnja 2016. u Slavonskom Brodu. 

Usvojeno na 55. redovitoj Skupštini HSGI-a u Vodicama, 3. listopada 2021. godine.



Predsjednica HSGI-a:

